**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 31 Legislatívnych pravidiel vlády Slovenskej republiky Ministerstvo dopravy Slovenskej republiky predkladá návrh poslanca Národnej rady Slovenskej republiky Miloša Svrčeka na vydanie zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov (tlač 1398) (ďalej len „poslanecký návrh zákona“).

Ministerstvo dopravy Slovenskej republiky k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je v nadväznosti na potrebu zefektívnenia a akcelerácie procesov prípravy pri výstavbe diaľničnej siete v Slovenskej republike návrh opatrení smerujúcich k optimalizácii jednotlivých procesov predovšetkým úpravou lehôt tak, aby sa zabezpečil náležitý prínos predpokladaných socio – ekonomických benefitov výstavby diaľničnej siete zadefinovanej v prílohách k zákonu.

Investičná príprava diaľnic a ciest pre motorové vozidlá v podmienkach Slovenskej republiky nie je z časového hľadiska dostatočne efektívna. Táto skutočnosť je determinovaná v rámci jednotlivých procesov najmä náročnou administratívnou záťažou na investorov stavieb diaľnic v kontexte jednotlivých fáz získavania nevyhnutných povolení a vyjadrení (duplicitné ekonomické hodnotenia ÚHP v každej fáze procesu prípravy, neúmerné požiadavky dotknutých orgánov alebo externých subjektov a pod.).

Tieto aspekty vo vzájomnej korelácii následne častokrát spôsobujú neplatnosť niektorých skôr vydaných rozhodnutí, čo vedie k duplicitnému a zdĺhavému procesu získavania a obnovovania niektorých rozhodnutí. Vzniknuté časové straty v rámci jednotlivých fáz investičnej prípravy a výstavby diaľnic vedú z pohľadu investorov stavieb diaľnic k neefektívnemu vynakladaniu finančných prostriedkov zo štátneho rozpočtu v súvzťažnosti s omeškaním prípravy jednotlivých stavieb diaľnic. Tieto aspekty vo vzájomnej korelácii následne častokrát spôsobujú neplatnosť niektorých skôr vydaných rozhodnutí, čo vedie k duplicitnému a zdĺhavému procesu získavania a obnovovania niektorých rozhodnutí. Vzniknuté časové straty v rámci jednotlivých fáz investičnej prípravy a výstavby diaľnic vedú z pohľadu investorov stavieb diaľnic k neefektívnemu vynakladaniu finančných prostriedkov zo štátneho rozpočtu v súvzťažnosti s omeškaním prípravy jednotlivých stavieb diaľnic.

Implementácia navrhovaných legislatívnych opatrení s cieľom akcelerovať a zefektívniť proces investičnej prípravy diaľnic je nevyhnutným predpokladom pre naplnenie strategických cieľov v oblasti cestnej infraštruktúry na území Slovenskej republiky, najmä v kontexte plynulého a efektívneho rozvoja diaľničnej siete, a to nie len národného významu, ale aj významu medzinárodného.

Slovenská republika musí nevyhnutne pristúpiť k akcelerácii jednotlivých procesov prípravy a výstavby diaľnic, a to najmä za účelom čo najskoršieho dobudovania úsekov patriacich do základnej siete TEN-T a súčasne je Slovenská republika signatárskou krajinou niekoľkých multilaterálnych dohôd, v ktorých deklarovala vyvinúť maximálne úsilie pre prepojenie rýchlostnej cesty R4 a rýchlostnej cesty S19 (v Poľskej republike) do konca roku 2028, pričom rýchlostná cesta R4 ako súčasť významného medzinárodného koridoru „Via Carpatia“ sa v roku 2022 stala súčasťou rozšírenej siete TEN-T. Hlavným intenzifikačným cieľom výstavby v rámci koncepcie rozvoja diaľničnej siete na území Slovenskej republiky je dobudovanie diaľničných úsekov s dôrazom na súčasné aj výhľadové nároky na dopravu na daných územiach.

**Stanovisko**

Ministerstvo dopravy Slovenskej republiky uplatňuje k poslaneckému návrhu zákona tieto pripomienky:

 Ministerstvo dopravy SR považuje predmetný návrh zákona za pozitívny akceleračný element v rámci prípravy výstavby diaľnic v podmienkach Slovenskej republiky, ktorá nie je v súčasnom legislatívnom prostredí dostatočne efektívna. Predmetný návrh zákona dopomôže k skráteniu lehôt v rámci jednotlivých fáz prípravy výstavby prioritných úsekov diaľnic. Dôvodom súčasného stavu neefektívnosti je najmä neúmerná administratívna záťaž pre investorov stavieb diaľnic a na to nadväzujúce získavanie potrebných povolení v jednotlivých štádiách prípravy výstavby diaľnic, ktoré sa vplyvom nadväzujúcich hodnotení a nadväzujúcich povolení stávajú v čase neplatnými, čím dochádza k významným časovým stratám pri obnovovaní ich platnosti a neefektívnemu vynakladaniu finančných prostriedkov zo štátneho rozpočtu. Predmetný návrh zákona tak svojou úpravou frekvencie hodnotení napomôže k eliminácii týchto prieťahov.

 V kontexte prípravy stavieb diaľnic Ministerstvo dopravy SR vníma nevyhnutnú potrebu ekonomického hodnotenia jednotlivých projektov v kontexte hodnoty za peniaze, avšak vzhľadom na súčasne znenie zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a zároveň berúc do úvahy empirické skúsenosti Národnej diaľničnej spoločnosti, a. s., frekvencia ekonomických hodnotení a potreba opakovaných aktualizácií jednotlivých podkladov spôsobuje neefektívnosť v procese prípravy stavieb diaľnic a s tým súvisiace omeškanie pri ich samotnej výstavbe. V tejto súvislosti Ministerstvo dopravy Slovenskej republiky k stanovisku Ministerstva financií SR uvádza, že​ v praxi v rámci jednotlivých fáz prípravy dochádza na žiadosť Ministerstva financií SR v krátkych časových odstupoch k potrebe aktualizácie jednotlivých vstupov, ktoré s ohľadom na tento krátky časový odstup neprinášajú želaný efekt, ale spôsobujú vyššie uvedené konsekvencie. Predmetný návrh zákona však zohľadňuje v najvýznamnejších fázach prípravy nutnosť ekonomického hodnotenia, čím sa hodnota za peniaze jednotlivých infraštruktúrnych projektov zachováva v dostatočnej miere, vrátane potreby vypracovania štúdie realizovateľnosti a jej podstatných súčastí.

Je tiež dôležité uviesť, že jednotlivé projekty sú posudzované aj z hľadiska udržateľnosti a vplyvov na životné prostredie (proces EIA), pričom záverečné stanovisko z procesu EIA je pre investora stavby diaľnice záväzné. Územné umiestnenie koridorov diaľnic je po kvalifikovanom a zákonnom posúdení jasne dané, pričom ekonomické hodnotenie úrovne technického riešenia a jeho optimalizácia z pohľadu ekonomickej výhodnosti bude posudzovaná na úrovni stavebného povolenia.

**Legislatívno-technické pripomienky**

1. V názve návrhu zákona odporúčame rok „2022“ nahradiť rokom „2023“.
2. V čl. I bode 2 odporúčame v poznámke pod čiarou k odkazu 1a slová „v znení neskorších predpisov“ nahradiť slovami „o posudzovaní vplyvov na životné prostredie a o zmene a doplnení niektorých zákonov v znení neskorších predpisov“.
3. V čl. I bode 3 odporúčame v poznámke pod čiarou k odkazu 4ba za slová „50/1976 Zb.“ vložiť slová „v znení zákona č. 199/1995 Z. z.“.
4. Upozorňujeme, že pojem „cesty pre motorové vozidlá“ sa už nepoužíva. S účinnosťou od apríla 2020 poznáme len pojem diaľnice, ktoré sa v súlade s § 4 zákona č. 135/1961 Zb. o pozemných komunikáciách (cestný zákon) v znení neskorších predpisov z hľadiska stavebnotechnického vyhotovenia delia na diaľnice a rýchlostné cesty. Vzhľadom na uvedené odporúčame text návrhu zákona v bode 1 (§ 1) a bode  5 (názov prílohy) zosúladiť s pojmami uvedenými v § 4 zákona č. 135/1961 Zb. o pozemných komunikáciách (cestný zákon) v znení neskorších predpisov

**K pripomienke Ministerstva financií Slovenskej republiky uplatnenej v rámci pripomienkového konania**

Poslanecký návrh zákona bol predmetom medzirezortného pripomienkového konania. Zásadnú pripomienku si uplatnilo Ministerstvo financií Slovenskej republiky. Ministerstvo financií Slovenskej republiky žiada v Článku I vypustiť bod 2 (§1a). Ministerstvo dopravy Slovenskej republiky sa s touto pripomienkou vecne nestotožňuje.

Navrhované ustanovenie § 1a nespochybňuje potrebu vypracovania štúdie uskutočniteľnosti v úvodnej fáze prípravy. V § 1a písm. c) sa jasne uvádza potreba vypracovania štúdie uskutočniteľnosti pred vypracovaním zámeru podľa osobitného predpisu, čím sa má na mysli posudzovanie vplyvov na životné prostredie (EIA), pričom v tejto fáze je po vypracovaní štúdia predložená aj Ministerstvu financií Slovenskej republiky na ekonomické hodnotenie.

Ministerstvo financií Slovenskej republiky nereflektuje vo svojej pripomienke fázu prípravy, v ktorej sa projekt nachádza. V súčasnosti dochádza k situáciám, keď je k dispozícii záväzné stanovisko EIA, pričom štúdia uskutočniteľnosti bola vypracovaná pred posudzovaním EIA, ale v príprave nie je možné postupovať ďalej a vyhlásiť verejné obstarávanie na dokumentáciu pre územné rozhodnutie, keďže Ministerstvo financií Slovenskej republiky očakáva aktualizáciu štúdie uskutočniteľnosti a ekonomické hodnotenie aj po rozhodnutí EIA pred vyhlásením súťaže na dokumentáciu pre územné rozhodnutie. Týmto postupom môže dôjsť k strate platnosti rozhodnutia EIA, čím sa proces prípravy neúmerne predĺži rádovo v desiatkach mesiacov. Súčasne platí, že sa tým Slovenská republika dostáva do výrazného omeškania s realizáciou významných koridorov tvoriacich transeurópsku cestnú sieť TEN-T.

Predmetná úprava v praxi zabezpečí, že ekonomické hodnotenie zo strany Ministerstva financií Slovenskej republiky v prípade stavieb diaľnic bude prebiehať výlučne pred najdôležitejšími fázami prípravy výstavby diaľnic, a to pred vypracovaním zámeru podľa § 22 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov, pred vyhlásením verejného obstarávania na prípravu dokumentácie pre stavebné povolenie a pred vyhlásením verejného obstarávania, ktorého predmetom je samotná realizácia investície, teda stavby diaľnice.

**Záver**

S prihliadnutím na vyššie uvedené Ministerstvo dopravy Slovenskej republiky s poslaneckým návrhom zákona súhlasí a odporúča vláde Slovenskej republiky vysloviť s poslaneckým návrhom zákona vrátane legislatívno – technických pripomienok Ministerstva dopravy Slovenskej republiky **súhlas**.